text: Gård nedbrændt i Gamst
  22 juni 2014 kl. 06.27
  Stuehuset på en gård i Gamst stod ikke til at redde, da politiet fik meldingen om en brand klokken 01.17 natten til søndag.
  Hverken dyr eller mennesker kom noget til, da en brand brød ud på en trelænget gård i Gamst, men stuehuset er nedbrændt sammen med gårdens ene længe.
  Der var ingen hjemme på gården, men heldigvis var to drenge vakse, da de anede uråd.
  - De to drenge sov i telt udenfor i nærheden af gården, og da de hørte en knitrende lyd alarmerede de deres forældre, siger vagthavende hos Syd- og Sønderjyllands Politi til TV SYD.
  Politiet ved endnu ikke, hvordan branden opstod.
  